Ir-Regolament tal-Kummissjoni (KE) Nru 556/2001
ta’ l-21 ta’ Marzu 2001
li jemenda r-Regolament (KE) Nru 2316/1999 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1251/1999 li jistabilixxi sistema ta’ appoġġ għall-produtturi ta’ ċerti uċuh tar-raba maħrut għar-rigward taż-żoni mwarrba u l-lista ta’ varjetatiet eliġibbli ta’ kittien u qanneb
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1251/1999 tas-17 ta’ Mejju 1999 li jistabbilixxi sistema ta’ appoġġ għal produtturi ta’ ċerti wċuh tar-raba maħrut [1], kif emendat l-aħħar bir-Regolament (KE) Nru 1672/2001 [2], u b’mod partikolari Artikolu 9 tiegħu,
Billi:
(1) Ir-Regolament tal-Kummissjoni (KE) Nru 2316/1999 [3], kif emendat l-aħħar bir-Regolament (KE) Nru 2860/2000 [4], jistabbilixxi r-regoli dettaljati għall-applikazzjoni tar- Regolament (KE) Nru 1251/1999 għar-rigward tal-kondizzjonijiet għall-għoti ta’ ħlasijiet għaż-żoni għal ċerti uċuh tar-raba maħrut u jfassal il-kondizzjonijiet għat-twarrib.
(2) Artikolu 18 tar-Regolament msemmi hawn fuq jillimita l-eliġibbiltà għal ħlasijiet ta’ twarrib ta’ żoni li fis-sena preċedenti ġew kultivati bil-ħsieb ta’ ħsad, imwarrba skond ir-Regolament (KE) Nru 1251/1999 jew irtirati mill-produzzjoni ta’ l-uċuh tar-raba maħrut jew miżrugħa bis-siġar skond il-leġiżlazzjoni ta’ l-iżvilupp rurali.
(3) L-Applikazzjoni ta’ dawn il-kondizzjonijiet m’għadhiex ta’ interess prattiku minħabba l-perjodu twil li għadda minn meta ġew introdotti. Barra minn dan, l-ispezzjonijiet dwar il-konformità ma’ dan l-Artikolu jinvolvu ammont ogħli u sproporzjonat ta’ sforz meta mqabbla ma’ l-iskop tal-miżura. Dawn il-kondizzjonijiet restrittivi għandhom għalhekk jitneħħew sabiex jiġu simplifikati r-regoli.
(4) Varjetajiet ġodda ta’ kittien u qanneb mkabbra għall-fibra jistgħu jitqiesu bħala eliġibbli. Dawn għandhom għalhekk jiġu nklużi fil-lista tal-varjetajiet ta’ kittien u qanneb mkabbra għall-fibra eliġibbli għas-sistema ta’ appoġġ fl-Anness XII tar-Regolament (KE) Nru 2316/1999.
(5) Il-miżuri stabbiliti f’dan ir-Regolament huma konformi ma’ l-opinjoni tal-Kumitat Amministrattiv taċ-Ċereali,
ADOTTAT DAN IR-REGOLAMENT:
Artikolu 1
Ir-Regolament (KE) No 2316/1999 huwa hawnhekk emendat kif ġej:
1. Artikolu 18 huwa mibdul b’dan li ġej:
"Artikolu 18
"Twarrib" tfisser li tiġi mserrħa żona eliġibbli għall-ħlasijiet taż-żona skond it-tifsira ta’ Artikolu 7 tar-Regolament (KE) Nru 1251/1999."
2. Il-varjetajiet "Adélie" u "Caesar Augustus" huma miżjuda mal-punt 1 ta’ Anness XII.
3. Il-varjetà "Uso 31" hija miżjuda mal-punt 2a ta’ Anness XII.
4. Il-varjetà "Delta-llosa" hija miżjuda mal-punt 2b ta’ Anness XII, u l-varjetà "Uso 31" hija mħassra.
Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika mis-sena tal-bejgħ 2001/02.
Dan ir-Regolament għandu jorbot fl-intier tiegħu u japplika direttament fl-iStati Membri kollha.
Magħmul fi Brussel, fil-21 ta’ Marzu 2001.